KWAREŻIMAL 1 . Kienet tissejjaħ hekk ukoll il-prietka li kienet issir fir-Randan fil-Konkatidral ta' San Ġwann il-Belt. Tip ta' ħelu li jittiekel fir-Randan, magħmul minn lewż mitħun u mħallat mad-dqiq, ftit qxur tal-kannella (Is. xj. cinamonum ) u ftit ilma żahar. Wara li jissajjar fil-forn il-ħelu jiżdidlu l-għasel u xi ftit pistaċċjo. Dan il-ħelu kont tista' tieklu fir-Randan mingħajr ma tikser l-astinenza għaliex ir-riċetta tal-kwareżimal la għandha xaħmijiet u lanqas bajd jew ħalib. Lat. quadrigesima – M. erbgħin jum qabel l-Għid. KWAREŻIMALIST Il-predikatur tal-prietki tar-Randan. Bosta drabi l-kwareżimalisti kienu jkunu barranin, l-aktar patrijiet Taljani, u kienu jinġiebu apposta Malta għal dan iż-żmien biex jagħmlu l-prietka tagħhom f'diversi knejjes. Ganado, fil-ktieb tiegħu Rajt Malta Tinbidel , it-Tieni Ktieb (p. 105), isemmi żewġ kwareżimalisti ta' żmienu li kienu magħrufa sew. Dan tal-aħħar kien tant famuż illi meta kien jipprietka f'Napli kienu jmorru eluf kbar ta' nies biex jisimgħuh.